CELEX: 62020TN0138
Language: el
Date: 2020-03-02 00:00:00
Title: Υπόθεση T-138/20: Προσφυγή της 2ας Μαρτίου 2020 — PT Ciliandra Perkasa κατά Επιτροπής

20.4.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 129/26
            
         
      Προσφυγή της 2ας Μαρτίου 2020 — PT Ciliandra Perkasa κατά Επιτροπής
      (Υπόθεση T-138/20)
      (2020/C 129/32)
      Γλώσσα διαδικασίας: η αγγλική
      
         Διάδικοι
      
      
         Προσφεύγουσα: PT Ciliandra Perkasa (Δυτική Τζακάρτα, Ινδονησία) (εκπρόσωποι: F. Graafsma, J. Cornelis και E. Rogiest, δικηγόροι)
      
         Καθής: Ευρωπαϊκή Επιτροπή
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει τον εκτελεστικό κανονισμό (ΕΕ) 2019/2092 της Επιτροπής της 28ης Νοεμβρίου 2019 για την επιβολή οριστικού αντισταθμιστικού δασμού στις εισαγωγές βιοντίζελ καταγωγής Ινδονησίας·
               
            
                  —
               
               
                  να καταδικάσει την Επιτροπή στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής της, η προσφεύγουσα προβάλλει έξι λόγους ακυρώσεως.
      
                  1.
               
               
                  Με τον πρώτο λόγο προβάλλει ότι η Επιτροπή παρέβη το άρθρο 8, παράγραφοι 1 και 2, του κανονισμού (ΕΕ) 2016/1037 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, για την άμυνα κατά των εισαγωγών που αποτελούν αντικείμενο επιδοτήσεων εκ μέρους χωρών μη μελών της Ευρωπαϊκής Ένωσης (στο εξής: βασικός κανονισμός) καθόσον διαπίστωσε την ύπαρξη υποτιμολογήσεως διότι, αφενός, δεν εξέτασε το σύνολο των σχετικών αποδεικτικών στοιχείων και, αφετέρου, δεν απέδειξε την υποτιμολόγηση του προϊόντος στο σύνολό του.
               
            
                  2.
               
               
                  Με τον δεύτερο λόγο προβάλλει ότι η Επιτροπή παρέβη, επίσης, το άρθρο 8, παράγραφος 5, του βασικού κανονισμού, καθόσον βάσισε την ανάλυση της αιτιώδους συνάφειας στο εσφαλμένο της πόρισμα περί υπάρξεως υποτιμολογήσεως.
               
            
                  3.
               
               
                  Με τον τρίτο λόγο προβάλλει ότι η Επιτροπή υπέπεσε σε πρόδηλο σφάλμα εκτιμήσεως και παρέβη το άρθρο 3 του βασικού κανονισμού, καθόσον έκρινε, αφενός, ότι οι εκ μέρους του Oil Palm Plantation Fund (στο εξής: OPPF) καταβολές πρέπει να χαρακτηριστούν ως επιδοτήσεις και όχι ως πληρωμές για την αγορά βιοντίζελ και, αφετέρου, ότι οι παραγωγοί βιοντίζελ αποκομίζουν όφελος από τις πληρωμές του OPPF, καθόσον η Επιτροπή (i) υπέπεσε σε πρόδηλο σφάλμα εκτιμήσεως κατά την ανάλυση των στοιχείων ανταποδείξεως και (ii) παρέλειψε να διαπιστώσει ότι το εν λόγω όφελος, εάν όντως υπάρχει, μετακυλίεται στους αναμείκτες βιοντίζελ.
               
            
                  4.
               
               
                  Με τον τέταρτο λόγο προβάλλει ότι η Επιτροπή υπέπεσε σε πρόδηλο σφάλμα εκτιμήσεως και παρέβη το άρθρο 7 του βασικού κανονισμού, καθόσον υπολόγισε εσφαλμένα το ύψος του οφέλους που προέκυψε από το σύστημα OPPF.
               
            
                  5.
               
               
                  Με τον πέμπτο λόγο προβάλλει ότι η Επιτροπή παρέβη το άρθρο 8, παράγραφοι 1 και 8, του βασικού κανονισμού, καθόσον δεν βάσισε τον καθορισμό της επαπειλούμενης ζημίας της σε θετικά αποδεικτικά στοιχεία και σε αντικειμενική εξέταση του συνόλου των κρίσιμων παραγόντων.
               
            
                  6.
               
               
                  Με τον έκτο λόγο προβάλλει ότι η Επιτροπή προσέβαλε τα δικαιώματα άμυνας της προσφεύγουσας, καθόσον αρκέστηκε στο να διατυπώσει στον προσβαλλόμενο κανονισμό ορισμένες ουσιώδεις κρίσεις σχετικές με την ανάλυση της υποτιμολογήσεως, χωρίς να παράσχει στην προσφεύγουσα τη δυνατότητα να υποβάλει τις παρατηρήσεις της επί του συγκεκριμένου ζητήματος.